Για ποιον χτυπά η... κουδούνα

To Για ποιον χτυπά η... κουδούνα είναι ελληνική κωμική ταινία του 1968, σε σενάριο Χρήστου Κυριακού και σκηνοθεσία Ορέστη Λάσκου. Πρωταγωνιστούν οι: Κώστας Βουτσάς, Διονύσης Παπαγιαννόπουλος, Νόρα Βαλσάμη και Μπεάτα Ασημακοπούλου.

Πλοκή
Ο Απόστολος Λαμπιρίκος (Διονύσης Παπαγιαννόπουλος) είναι εργοστασιάρχης παπουτσιών που πνίγεται στα χρέη. Οι λόγοι είναι ότι έχει δανείσει πολλά λεφτά και η νυχτερινή ζωή της γυναίκας του, της Φλώρας (Μπεάτα Ασημακοπούλου). Οι δανειστές του (Περικλής Χριστοφορίδης, Τάσος Κονταξής & Σταμάτης Δελαβίνιας), παράλληλα, τον πιέζουν να εξοφλήσει τα χρέη. Για να βρει τη λύση, επιστρατεύει έναν υπάλληλο του, άσο στους υπολογισμούς, τον Κώστα (Κώστας Βουτσάς). Στέλνει τον υπάλληλο του στην επαρχία, με σκοπό να εισπράξει τις οφειλές από τους ανθρώπους που του έχουν δανείσει.

Ο Λαμπιρίκος διοργανώνει μία γιορτή πιστεύοντας ότι θα λύσει τα προβλήματά του. Τότε, ο Κώστας επιστρέφει και του λέει πως όλοι όσοι του χρωστάνε είναι εξαφανισμένοι. Ο Λαμπιρίκος απογοητεύεται, αλλά ο Κώστας δεν το βάζει κάτω. Για να συζητήσουν το θέμα, πηγαίνει τον Λαμπιρίκο, την γυναίκα του και την κόρη του, Αλίκη (Νόρα Βαλσάμη), που είναι αρραβωνιασμένη και με την οποία ο Κώστας είναι ερωτευμένος, σε ένα νυχτερινό κέντρο. Η λύση που ο Κώστας προτείνει στο αφεντικό του είναι να αυτοκτονήσει εικονικά.

Την επόμενη ημέρα, το σχέδιο τίθεται σε εφαρμογή: Ο Κώστας φωτογραφίζει τον Λαμπιρίκο στο λιμάνι με μια θηλιά στον λαιμό του και στην άλλη άκρη μία κοτρόνα. Μετά τη λήψη της φωτογραφίας, ο Λαμπιρίκος φεύγει από την Ελλάδα με το σκάφος του και πηγαίνει στην Ισπανία. Την ίδια στιγμή, το σχέδιο του Κώστα πετυχαίνει. Οι δανειστές διαγράφουν τα χρέη του Λαμπιρίκου, οι παραγγελίες γίνονται κατά σειρά, τα λεφτά έρχονται ουρανοκατέβατα και τα λεφτά που είχε δανείσει ο Λαμπιρίκος επιστρέφονται. Ενώ, ο Λαμπιρίκος επιστρέφει μυστικά στην Ελλάδα κρυμμένος σε ένα χαλί.

Τότε αρχίζουν να στραβώνουν όλα: Ο αρραβώνας της Αλίκης διαλύεται, ενώ ο Λαμπιρίκος, ο οποίος κρύβεται στο σπίτι του, έχει αρχίσει να ζητάει την επανεμφάνιση του. Επίσης, ο Κώστας αντιμετωπίζει πρόβλημα με τα οικονομικά της εταιρείας, όταν αδυνατεί να υπολογίσει τα έσοδα και τα έξοδά της, ενώ και η οικιακή βοηθός του Λαμπιρίκου, Μαρία (Σιμόνη Ξυνοπούλου), αρχίζει να υποπτεύεται ότι ο Λαμπιρίκος είναι ζωντανός, όταν με τις αγριοφωνάρες του, την τρομάζει. Ο Κώστας τότε του φέρνει μία κουδούνα προβάτου, για να τον ειδοποιούν πότε πρέπει να βγει έξω.

Επίσης, ένας από τους πρώην δανειστές του Λαμπιρίκου, ο Καψοκέφαλος, ζητάει τη δήθεν χήρα Φλώρα σε γάμο. Τότε ο Κώστας καταστρώνει ένα σχέδιο για να εμφανιστεί ξανά ο Λαμπιρίκος. Η ιστορία ξαναγράφεται στο σημείο που ο Λαμπιρίκος πάει να αυτοκτονήσει, καθώς την τελευταία στιγμή, αλλάζει γνώμη και αποφασίζει να κάνει τον γύρο της Μεσογείου με το καΐκι του. Την επόμενη ημέρα, ο Λαμπιρίκος εισέρχεται επίσημα στην Ελλάδα με το καΐκι του στο τοπικό λιμανάκι. Το ίδιο βράδυ, γίνεται γιορτή προς τιμήν του Λαμπιρίκου στο σπίτι του. Ο Κώστας τότε βλέπει την Αλίκη με τον πρώην αρραβωνιαστικό της, Γιώργο (Χρήστος Δοξαράς), και πιστεύει πως τον κορόιδεψαν. Έτσι, εγκαταλείπει την οικία Λαμπιρίκου και πηγαίνει στα μπουζούκια, όπου αποκαλύπτει σε έναν φίλο του, τον Περικλή (Μάκης Δεμίρης), τον έρωτα του για την Αλίκη. Την ίδια στιγμή, η οικογένεια Λαμπιρίκου αναζητά τον Κώστα, απογοητευμένη. Ωστόσο, η Αλίκη αποκαλύπτει στην οικογένειά της ότι και εκείνη είναι ερωτευμένη με τον Κώστα. Τη συζήτηση αυτή, τη διακόπτει ένας άντρας, ο οποίος κάνει καντάδα έξω από το σπίτι του Λαμπιρίκου. Ο Λαμπιρίκος, πιστεύοντας ότι ήρθε για την κόρη του, βγαίνει έξω νευριασμένος και φωνάζει στον άντρα να φύγει από την αυλή του. Ο άντρας αρνείται, κι ο Λαμπιρίκος του πετάει μία γλάστρα. Όλοι στο σπίτι τρέχουν έξω να βοηθήσουν τον άντρα, που τελικά είναι ο Κώστας.

Ο Λαμπιρίκος συνεφέρει τον Κώστα με την κουδούνα, αλλά παραμιλάει, νομίζοντας πως είναι στον Παράδεισο. Η Αλίκη προσπαθεί να του πει πως τον αγαπάει, αλλά συνεχίζει να παραμιλάει, νομίζοντας πως η Αλίκη είναι άγγελος. Όταν βλέπει τον Λαμπιρίκο, νομίζοντας πως είναι ο Βελζεβούλ, αποκαλύπτει ότι έπαιζε θέατρο για να δει αν η οικογένεια Λαμπιρίκου τον αγαπάει. Τότε ζητάει από τον Λαμπιρίκο το χέρι της Αλίκης σε γάμο και εκείνος του τη δίνει.

Διανομή
Κώστας Βουτσάς ... Κώστας
Διονύσης Παπαγιαννόπουλος ... Αποστόλης Λαμπιρίκος
Νόρα Βαλσάμη ... Αλίκη Λαμπιρίκου
Μπεάτα Ασημακοπούλου ... Φλώρα Λαμπιρίκου
Περικλής Χριστοφορίδης ... Καψοκέφαλος
Χρήστος Δοξαράς ... Γιώργος, αρραβωνιαστικός Αλίκης
Άννα Παϊταζή ... Κάτια, μητέρα Γιώργου
Σιμόνη Ξυνοπούλου ... Μαρία, υπηρέτρια
Νάσος Κεδράκας ... Αναστάσης, κτηνοτρόφος (με τις κότες)
Μάκης Δεμίρης ... Περικλής, συνέταιρος & φίλος Κώστα
Άρης Τσιούνης ... αστυνόμος
Ανθή Γούναρη ... υπάλληλος εργοστασίου
Τάσος Κονταξής ... Μουρίκης, δανειστής Λαμπιρίκου
Σταμάτης Δελαβίνιας ... δανειστής του Λαμπιρίκου

Υπόλοιπες πληροφορίες
Η επίσημη πρεμιέρα της ταινίας έγινε στις 16 Δεκεμβρίου 1968, ενώ  έκοψε 393.900 εισιτήρια και κατατάχθηκε στη 13η θέση ανάμεσα σε 108 ταινίες της ίδιας σεζόν. Επίσης, έχει κυκλοφορήσει και με τη μορφή DVD στις 15 Μαρτίου 2006.
Πρόκειται για μία από τις τέσσερις ταινίες που γύρισε ο Ορέστης Λάσκος στη Φίνος Φιλμ. Οι άλλες τρεις είναι οι εξής: Γκόλφω, Η Άγνωστος και Αντίο ζωή.  

 Παραπομπές 

Εξωτερικοί σύνδεσμοι
 Για ποιον χτυπά η... κουδούνα στην Ταινιοθήκη της Ελλάδος
 Για ποιον χτυπά η... κουδούνα στο Cine.gr

Κατηγορία:Ελληνικές ταινίες της δεκαετίας 1960
Κατηγορία:Ελληνικές κωμικές ταινίες
Κατηγορία:Ταινίες του 1968
Κατηγορία:Ταινίες παραγωγής Φίνος Φιλμ
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Ορέστη Λάσκου
Κατηγορία:Ελληνικές ασπρόμαυρες ταινίες
Κατηγορία:Ταινίες γυρισμένες στην Ελλάδα